Latvijas futbola izlase 2022.—2023. gada UEFA Nāciju līgā
Latvijas futbola izlase 2022.—2023. gada UEFA Nāciju līgas sezonā spēlēja D līgā. Tā bija trešā UEFA Nāciju līgas sezona. Latvijas izlase tika ielozēta D līgas 1. grupā ar Lihtenšteinu, Andoru un komandu, kas izkrita no C līgas, — Moldovu. Spēles notika no 2022. gada jūnija līdz septembrim. Latvijas izlases galvenais treneris šajās spēlēs bija Dainis Kazakevičs. Latvijas futbolisti uzvarēja četrās spēlēs, vienreiz nospēlēja neizšķirti un piedzīvoja vienu zaudējumu — savā laukumā pret Moldovu. Ar iegūtiem 13 punktiem tika izcīnīta pirmā vieta grupā. Līdz ar to Latvijas izlase iekļuva C līgā.